Eldgos hófst í Geldingadölum við Fagradalsfjall (korter fyrir níu nákvæm tímasetning) þegar klukkan var að nálgast níu í gærkvöld. Eldgosið er lítið og jarðvísindamenn búast við að það standi stutt og ógni ekki byggð eða mannvirkjum. Ingvar Þór Björnsson
Tilkynningar um gosbjarma á himni, ofan við Fagradalsfjall, bárust á níunda tímanum í gær. Fljótlega varð ljóst að eldgos væri hafið, sérfræðingar Veðurstofunnar og almannavarna fóru í þyrluflug yfir gosstöðvarnar á tíunda tímanum, stjórnstöð almannavarna var virkjuð sem og aðgerðastjórn á Suðurnesjum, og neyðarstigi var lýst yfir.
Bjarmi af gosinu sást víða. Bogi Adolfsson, formaður Björgunarsveitarinnar Þorbjarnar í Grindavík, sagði að margir hefðu lagt leið sína á Reykjanesskaga til þess að berja gosið augum. Það mætti ekki og var Reykjanesbraut lokað um tíma.
Ég veit að fólk hefur farið þarna af stað labbandi og annað. Það getur bara verið hættulegt.
Gosið kom upp í Geldingadölum, úr miðjum kvikuganginum milli Keilis og Fagradalsfjalls og var gossprungan talin vera um 500 til þúsund metrar að lengd. Lítil gosstrókavirkni var á svæðinu þegar rætt var við Magnús Tuma Guðmundsson, jarðeðlisfræðing, í flugvél Landhelgisgæslunnar í miðnæturfréttum útvarps.
Þetta er ekki stórt gos og það er ekki mikil sprengivirkni í þessu. Það sem við erum að horfa á er bara óttalegur ræfill
Tvær hrauntungur mynduðust upp úr sprungunni og runnu þær bæði til suðurs og vesturs. Strax var ljóst að hvorki mannabyggð né innviðum stafaði bráð hætta af gosinu en vegna gasmengunar beindi Víðir Reynisson, yfirlögregluþjónn, því til íbúa austan við gosstöðvarnar, í Þorlákshöfn, Hveragerði, Ölfusi og Árborg að loka gluggum og skrúfa upp í ofnum.
Svona gosi fylgir gasmengun og í svona landslagi eins og er þarna getur gas sest mjög auðveldlega í lægðir þannig að fólk getur mjög auðveldlega komið sér í mikla hættu ef það fer nálægt þannig við biðjum fólk að slaka aðeins á. Leyfa okkur að meta þetta og geta gefið betri upplýsingar um hvernig staðan er.
Mörgum var brugðið þegar það byrjaði að gjósa í gær enda hafði dregið nokkuð úr skjálftavirkninni. Einhverjum var þó létt, eins og grindvísku fjölskyldunni, sem rætt var við í nótt.
Hvernig verður að fara að sofa í nótt? Ég held að við verðum bara róleg. Nú búumst við ekki við jarðskjálftum þannig í rauninni held ég að við leggjumst bara rólegri til svefns. Það er búið að ganga á svo miklu hérna á nóttinni og það hefur verið svo óþægilegt. Ég hugsa að líkaminn okkar bregðist bara svolítið við eins og jörðin. Það er búið að gjósa og nú er bara komið að smá slökun. Nú leyfum við þessu bara að flæða.